google/wiki40b huggingface dataset:
Arkeolog

En arkeolog er en person som jobber innen fagfeltet arkeologi. Yrket består i hovedsak i å utføre arkeologiske utgravninger eller registreringer for så å analysere funnene. Denne analysen inkluderer blant annet å plassere det arkeologiske materialet i en tidsmessig og romlig sammenheng, og å trekke slutninger basert på sammenligning med tidligere funn. Mange arkeologer er spesialister på et visst område som for eksempel steinalderstudier, historisk arkeologi, marinarkeologi, middelalderarkeologi eller osteologi. Andre spesialfelt kan for eksempel være arkeologisk teori, geografiske informasjonssystemer (GIS), feltarkeologi, konservering eller anvendelse av arkeologisk geofysikk. Sistnevnte spesialfelt kan gi økt kunnskap om strukturer under bakken på en inngrepsfri og skånsom måte.
Røttene til arkeologien som egen disiplin finner man i stor grad i den gryende antikvarismen på 1500–1600-tallet.

Utdanning

Det undervises i arkeologi og lignende fagfelt ved Universitetet i Oslo, Bergen, Trondheim og Tromsø. Den normerte studietiden til en bachelorgrad (BA eller BSc) innen arkeologi er tre år. Med denne utdanningen kan man også videreutdanne seg og ta en master- eller doktorgrad. I løpet av studietiden er det vanlig å jobbe som feltarkeolog i løpet av sommerhalvåret.

Arbeid

I Norge er de fleste arkeologer som regel ansatt som forskere ved et museum, eller ved forvaltningsmyndighetene. De fleste arkeologene jobber innenfor forvaltning. Forvaltningsorganene i Norge er fylkeskommunene, som forestår de arkeologiske forundersøkelsene i forbindelse med reguleringsplaner, og de forskjellige landsdelsmuseene som er ansvarlige for de arkeologiske utgravningene. I landets middelalderbyer er det Byantikvarene som står for forarbeidet, mens Norsk Institutt for Kulturminneforskning (NIKU) står for utgravningene.
Hotellklassifisering

HOTREC’s 21 prinsipper

HOTREC begynte med et seminar i Bergen i 2004 en prosess for å harmonisere kriteriene for klassifisering av hoteller i Europa. En liste med 15 prinsipper ble tatt frem og denne økte til de nåværende 21 i 2009. Disse innbefatter grunnleggende regler for struktur av klassifiseringssystem for å understøtte en felles håndtering av de nasjonale og regionale klassifiseringssystemene i Europa. Prinsippene inneholder blant annet krav om regelmessige inspeksjoner av hoteller.
Branson lufthavn

Branson Lufthavn (IATA: BKG, ICAO: KBBG, FAA LID: BBG) er en privat flyplass, tilgjengelig for offentlig bruk, 20 km sør-sørøst for sentrum av Branson, en by i Taney County, Missouri, USA. Den eies av Branson Airport LLC.
Flyplassen åpnet den 11. mai 2009. Den er for tiden den eneste privateide flyplass som utfører kommersielle tjenester i USA.
Trekkfly

Tidlig bruk av begrepet

Så tidlig som i 1910, i flyvningens tidlige år ble det ble skilt mellom de to.I Royal Flying Corps ble trekkfly kalt  «Bleriot type» etter Louis Bleriot for å skille dem fra «Farman-type». ...

Militær luftfart i første verdenskrig

Fra et militært synspunkt var problemet med en-motors trekkfly det at det ikke var mulig å skyte gjennom propellbuen uten å skade propellbladene. Tidlig løsninger omfatter montering våpenet (rifler eller maskingevær) utenfor propellbuen, enten i en vinkel til siden som gjorde sikting vanskelig, eller på toppen vingen på en dobbeldekker, slik at kulene gikk over toppen av propellbuen.
Det første systemet for å skyte gjennom propellen ble utviklet av den franske ingeniøren Eugene Gilbert for Morane-Saulnier og omfafftet montering metall "deflektorkanter" på propellbladene av en Morane-Saulnier L monoplan. Det ble antatt med umiddelbar suksess av den franske flyver Roland Garros og ble også brukt på minst en Sopwith Tabloid av Royal Naval Air Service.
Den endelige løsningen ble  synkroniseringsutstyr, mer kjent som en synkroniser, utviklet av Anthony Fokker og montert i en Fokker E. I  monoplan i 1915. De første Britiske "traktor" som var spesielt konstruert med synkroniseringsutstyr var Sopwith 1½ Strutter som ikke kom inn i tjeneste før tidlig i 1916.
Andre løsninger for å unngå propellbuen omfattet skyting gjennom propellakslen (i flyets nese) – først brukt i det franske SPAD S. XII – eller montering av våpen på vingene. Den siste løsningen ble vanligvis brukt fra begynnelsen av 1930 og er vanlig i dag
Interstellar Boundary Explorer

Interstellar Boundary Explorer (forkortet til IBEX) er en amerikansk romsonde som har som mål å lage det første kartet over grensen mellom solsystemet og det interstellare rommet.
Det er endel av NASA sitt Small Explorer program.  
IBEX-sonden ble skutt opp med en Pegasus-XL-rakett 19. oktober 2008.
Ski (redskap)

Ski er avlange, tynne planker til å gli på snø med. Ski har to fordeler: De fordeler vekta utover et større område, slik at man ikke faller gjennom snøen, og de gir gli, slik at man kan komme seg fortere av gårde.
Ordet ski kommer fra det gammelnorske ordet «skið», som betyr «kløyvd trestykke». Ordet «ski» har beholdt denne betydningen i moderne norsk som i skigard (gjerde av køyvde trestokker), vedski, vindski eller beitski. Tilsvarende brukes også ordet skie om et kløyvd vedstykke.
Anne Maries vei 16/Havna allé

Anne Maries vei 16/Havna allé naturminne er en stor eik som ble fredet 11. august 1933.
Tomta som treet står på, har muligens tidligere tilhørt nr. 16. Tomta tilhørerer i dag Anne Maries vei 14 B.
Nevinnomyssk

Nevinnomyssk (russisk: Невинномы́сск) er en by i Stavropol kraj i Russland. Den ligger ved elva Kuban, rundt 50 km sør for Stavropol. Innbyggertall: 129 200 (est. 2007), 132 141 (folketelling 2002), 121 355 (folketelling 1989).
Nevinnomyssk ble grunnlagt i 1825 som en stanitsa nær et lite fort. Den fikk bystatus i 1939. Nevinnomyssk-kanalen starter i Nevinnomyssk.
Pensionsstyrelsen

Pensionsstyrelsen var en dansk etat under Social- og Integrationsministeriet som har ansvaret for lovgivning og administrasjon av offentlige pensjoner og en rekke andre overførselsindkomster, som vedrører arbeidsmarkedet og tilbaketrekning herfra, herunder ATP og feriepenger.
Styrelsen ble opprettet 5. oktober 2009 gjennom en sammenslåing av Sikringsstyrelsen, deler av Beskæftigelsesministeriet, Ytelseskontoret i Velfærdsministeriet og deler av Arbejdsdirektoratet. I alt beskjeftiger etaten 165 anasatte og har utgifter for ca. 150 milliarder kroner årlig. Frem til 2010 hørte etaten under Beskæftigelsesministeriet. Samtidig med overflytningen ble Pensionsstyrelsens hittidige oppgaver delt mellom Social- og Integrationsministeriet og Beskæftigelsesministeriet.
Pensionsstyrelsen holder til på Islands Brygge.
Fysisk institutt (UiO)

Fysisk institutt er underlagt Det matematisk-naturvitenskapelige fakultet ved Universitetet i Oslo. Instituttet holder til i Fysikkbygningen nederst på universitetsområdet  på Blindern, men over Kjemisk institutt. Jøran Moen er instituttleder (fra 1. januar 2013).
I 2013 var det 184 ansatte (inkludert 97 stipendiater). I 2011/2012 ble 52 mastergradsstudenter uteksaminert. I Norges forskningsråds fysikkevaluering fra 2010 er flere av fagmiljøene ved instituttet fremhevet som verdensledende.
Hiroaki Hiraoka (fotballspiller)

Karriere

Hiroaki Hiraoka startet sin profesjonelle karriere i Shimizu S-Pulse i 1992. Han har også spilt for Consadole Sapporo og Albirex Niigata.
Ett minutts stillhet

Ett minutts stillhet er en vanlig sørgeseremoni som innebærer at de deltakende legger til side all aktivitet i ett minutt (i praksis en tidsperiode fra 20 sekunder til et par minutter) for å minnes én eller flere avdøde.
En slik seremoni er en form for offentlig minnemarkering i tilfeller noen ønsker å vise sorg og medkjensle med ofre og etterlatte, eksempelvis ved naturkatastrofer, store trafikkulykker, terroranslag og folkemord. På denne måten kan det uttrykkes samhørighet også av de som ikke står ofre og etterlatte personlig nært og derfor ikke kan kondolere på vanlig måte.
Tillyste minnemarkeringer kan ha karakter av protest og demonstrasjon, spesielt for å markere avsky etter en voldsdåd.
Kosrae

Geografi

Kosrae ligger rundt 3 800 km øst for Filippinene, er den østliste av øygruppen Karolinene. Kosrae er hovedøya i ei øygruppen Kosraeøyene, som foruten Kosrae også består av øyene Lelu, Malem, Tafunsak, Tofol og Utwa. Øygruppa er omringet av et korallrev. Delstaten Kosrae består av Kosraeøyene og noen omkringliggende revområder.
Øyene er av vulkansk opprinnelse, og har et tgatalt areal på rundt 110 km². Det høyeste punktet er Mount Finkol på 640 meter over havet.
Befolkningen i delstaten Kosrae er rundt 8 000 innbyggere, og alle bor på Kosraeøyene. Hovedstaden Tofol ligger på hovedøyas sørøstre del, og har ca. 1 000 innbyggere.
Øyas flyplass heter Kosrae (IATA-flyplasskode «KSA»), og ligger nordvest for Tofol.

Historie

Kosraeøyene har trolig vært bebodd siden rundt 1000 f.Kr. De ble oppdaget i 1528 av den spanske kapteinen  Álvaro de Saavedra. De første europeerne ankom rundt 1824 og rundt 1852 ankom de første misjonærene til Kosrae.
Keiserdømmet Tyskland kjøpte øygruppen i 1899, og den ble da en del av Tysk Ny-Guinea, og under første verdenskrig ble området okkupert av Japan i oktober 1914. Japan beholdt forvaltningsmandat over området ved Versaillesfreden i 1919.
Under andre verdenskrig ble øygruppen brukt som militærbase av Japan til USA erobret området i 1944.
I 1947 ble Chuukøyene og alle øyene i Karolinene av FN utnevnt til «US Trust Territory of the Pacific Islands» og forvaltet av USA.
I januar 1977 ble Kosrae adskilt fra Pohnpei, og ble et eget distrikt, og ble i mai 1978 en egen delstat.
Den 10. mai 1979 ble den autonome føderasjonen Mikronesia dannet med lokalt selvstyre, og den 3. november 1986 ble landet selvstendig.
Invocatio

Invocatio (latin, «påkallelse») er innledningen av protokollen i det middelalderlige brevformularet (middelalderdiplom). Den består i en påkallelse av Gud, og kunne utføres i form av et symbol eller som tekst.
Skikken med å påkalle Gud i dokumenter går tilbake til den tidlige kristendommens tid i antikken. Den var vanligst i eldre middelalder, men ble senere bare i brukt i særlig høytidelige dokumenter.
Det skilles mellom monogrammatisk eller symbolsk invocatio og verbal invocatio. Den verbale invocatio er en kort tekstformel, som for eksempel In nomine Domini nostri Ihesu Christi («I vår herre Jesu Kristi navn»). Den monogrammatiske invocatio er et symbol eller tegn (monogram) i stedet for tekst. Det vanligste var et krismon, et symbol for Kristus.
I norske diplomer var invocatio uvanlig. Den ble mest brukt i latinske diplomer utstedt av geistlige, samt i testamenter. Et gammelnorsk eksempel fra en kongelig retterbot fra 1302 er I nafn várs herra Jhesu Christi («I vår herre Jesu Kristi navn»).
Cyphonistes vallatus

Utseende

En middelsstor til stor (ca. 30 millimeter), blank, rødbrun til svart hornbille. Som vanlig hos hornbiller er det stor forskjell mellom kjønnene. Hannen har et horn på hodet, dette kan være nokså langt og er delt i spissen, og et vanligvis kløvet framspring eller horn på pronotum, som er uthulet foran. Det varierer sterkt hvor utpregede disse kjønnstrekkene er. Hunnen mangler disse trekkene, hodet er uten horn og pronotum uten framspring. Dekkvingene har markerte punktrader.

Utbredelse

Arten er vidt utbredt og forekommer over det meste av Afrika sør for Sahara bortsett fra den vestligste delen.
Wa (folk)

Wa (eller Va eller Parauk; egenbetegnelse: Ba rāog; kinesisk: 佤族, pinyin: Wǎzú) er en av de 56 offentlig anerkjente folkeslag i Folkerepublikken Kina, og en av 136 folkegrupper i Burma.
Ifølge den kinesiske folketelling i 2000 er det 396 610 wa i Kina. De lever for det meste i provinsen Yunnan sørvest i Kina, i kompakte landsbyer i fylker sør i provinsen, som Ximeng (på wa-språket: Mēng Ka eller Si Moung), Cangyuan, Menglian (Gaeng Līam), Gengma (Gaeng Mīex eller Gaeng Māx), Lincang (Mēng Lām), Shuangjiang (Si Nblāeng eller Mēng Mēng), Zhenkang og Yongde.
I Burma bor de for det meste langs grensen til Kina, og i staten Shan langs den burmesiske grensen mot Thailand. I Burma er det mellom 600 000 og 1 000 000 av dem. Wa-folkets hovedby i Burma er Panghsang.
Fra Burma er de best kjent for sin separatistbevegelse og deres United Wa State Army (UWSA). Etter en våpenhvile med regjeringsstyrkene i 1989 nyter de utstrakt autonomi i den såkalte «Wa Special Region 2», som også går under navnet Wa-staten. UWSA er tungt involvert i illegal produksjon og smugling av narkotika til Thailand, og derfra resten av verden.
De fleste wa er animister, men buddhisme og kristendom er også utbredt.
Frem til 1970-årene var de beryktet som hodejegere, og de satte opp de dreptes hoder på pæler ved landsbyenes innganger. Den britiske kolonialmakten klarte aldri å etablere seg i wa-folkets områder.
Nordisk Nettverk for Avantgardestudier

Nordisk Nettverk for Avantgardestudier er et nordisk forskningsnettverk som er støttet av Nordforsk 2004–2009, og har status Nordic Research Gem 2008. 
Nordisk Nettverk for Avantgardestudier har til mål å styrke og koordinere mindre og spredte nasjonale forskningsmiljøer innad i de nordiske landene, fremme utveksling av kunnskap og undersøke likheter og forskjeller mellom de nordiske avantgardene. Nettverket arrangerer en årlig konferanse, og innenfor rammene av det nordiske nettverket skal det utarbeides en 4-binds verk om De nordiske avantgarders kulturhistorie. Tania Ørum, Københavns Universitet, leder nettverket, Per Bäckström, Universitetet i Tromsø og Bodil Børset, NTNU, er koordinatorer for Norge.
Det nordiske forskningsnettverket er en videreutvikling av det danske forskningsnettverket «Avantgardernes genkomst og aktualitet» som ble støttet av Det humanistiske Forskningsråd 2001–2004. Det nordiske nettverket har også stått sentralt i etableringen av et europeisk forskningsnettverk, European Network for Avant-Garde and Modernism Studies (EAM), der den første konferanse ble avholdt i Gent, Belgia i mai 2008. Innenfor EAM har det nordiske nettverket en viktig oppgave med å synliggjøre nordisk avantgardeforskning internasjonalt.
Girl (The Beatles' sang)

Historie

Sangteksten beskriver ei jente som sangeren elsker, men med forutanelser: «She's the kind of girl who puts you down/When friends are there, you feel a fool».
Et refreng, som blir sunget av Lennon, backer broene, mens McCartney og George Harrison gjentatte ganger synger «tit-tit-tit-tit-tit» (pupp-pupp-pupp-pup-pupp). De skulle egentlig ha sunget «dit-dit-dit-dit-dit», men bestemte seg for å synge det andre i stedet som en vits.
Det gikk rykter om at den dype pusten i refrenget symboliserte det å ta en lang inhalering av en marijuana-joint.
Ifølge McCartney skrev han linjene: «Was she told when she was young that pain would lead to pleasure» og «That a man must break his back to earn his day of leisure», men i et intervju med magasinet Rolling Stone i 1970 hevdet John Lennon at denne tekstlinjen var et spark til den romersk-katolske kirke.
I et intervju med magasinet Rolling Stone 5. desember 1980 sa Lennon at hans sang fra 1980: «[«Woman»] minnet meg om et Beatles-spor, men jeg forsøkte ikke å gjøre så den hørtes ut som det. Jeg gjorde den slik jeg gjorde «Girl» for mange år siden. Så dette er en voksen versjon av «Girl»». («Woman» var den andre singlen som ble utgitt fra albumet Double Fantasy og den første singlen med John Lennon som ble utgitt etter hans død 8. desember 1980).
I november 1977 planla Capitol Records en amerikansk utgivelse av Girl med You're Going to Lose That Girl på B-siden på single (Capitol 4506). Den skulle ledsage utgivelsen av Love Songs, en samleplate som inneholdt begge disse sangene. Singleutgivelsen ble imidlertid kansellert. The Beatles fremførte aldri «Girl» offentlig i konsert sammenheng.

Norsk versjon

Jan Ø. Nielsen har skrevet en norsk tekst. På norsk bærer den tittelen «Gutter».

Listeplassering

Versjonen med St. Louis Union havnet på den britiske singlelisten 15. januar 1966 og lå der i ti uker med nummer elleve som høyeste plassering.
Mahāsaṃnipātasūtraen

Mahāsaṃnipātasūtraen (kinesisk: 大集經, pinyin: Dà Jí Jīng, japansk: Daijikkyō eller Daishūkyō) er en antologi blant mahāyānasūtraene.  Titteln betyr på norsk  Sūtraen om den store forsamling.  Sutraen ble oversatt til kinesisk av Dharmakṣema, som startet i året 414.  Antologien består av 17 sutraer fordelt på 60 bokruller, men den eneste bevarte kopi av hele samlingen finnes åp kinesisk, selv om individuelle sutraer finnes på sanskrit og tibetansk.
Bloom County

Bloom County var en populær amerikansk tegneserie lagd av Berke Breathed. Den gikk fra 8. desember 1980 til 6. august 1989. Den tok for seg hendelser i politikk og kultur gjennom livet i en liten amerikansk by hvor barna hadde voksne personligheter (og vokabular) og hvor dyr kunne snakke. Den utviklet seg fra en serie som het The Academia Waltz, som Breathed lagde for studentavisa mens han studerte ved University of Texas.

Bloom County bøker

Som mange andre populære tegneserier har Bloom County blitt trykt opp i forskjellige samlealbum og antologier. Fram til 2006 har serien blitt offisielt trykt opp i totalt elleve bøker, den første kom i 1983, og den siste i 2004.
Samlingene inneholder ikke alle stripene som har blitt laget. Mange av søndagsstripene har aldri blitt utgitt på nytt. Alle de daglige stripene har derimot blitt trykt på nytt i magasinet Comics Revue.
Biskop Eysteins jordebok

Biskop Eysteins jordebok eller Den røde bok (også kjent som Rødeboken og Raudeboka) er en viktig informasjonskilde om kirkelige inntekter og jordeiendomsforhold på Østlandet i middelalderen. Manuskriptet til jordeboken skal være fra omkring år 1390, og er skrevet av eller for Eystein Aslaksson, biskop i Oslo og korsbror ved Hallvardskatedralen i Oslo. Rødeboken oppbevares nå i Riksarkivet. Den består, slik den er bevart, av 205 blad. Navnet Rødeboken kommer av at boken tidligere hadde røde permer.

Registrering av Oslo bispedømmes eiendommer

I 1388 startet biskop Eystein en registrering av kirkens eiendommer, et arbeid som skulle ta hele 13 år. Målet var å få oversikt over Oslo bispedømmes eiendommer etter svartedauden. Kirken var en stor jordeier, og avkastningen fra gårder og gårdparter var blant kirkens viktigste inntekter. Nesten 10 000 eiendommer ble ført opp. Små gårdparter ble solgt eller slått sammen, og kirken forhandlet med leilendinger om landskyld. Mange gårder ble forlatt; såkalte ødegårder. Håpet var at landskylden skulle bli den samme som før pestepidemien, men dette var ikke mulig grunnet befolkningsnedgangen. Nå var det kjøpers og leiers marked, og store jordeiere som kirken måtte tilpasse seg. Løsningen ble å sette ned landskylden, selge unna gårdparter og slå sammen prestegjeld. Etterhvert fikk imidlertid kirken flere eiendommer. Pestepidemiene ble sett på som Guds straff, og donasjoner strømmet til kirken i løpet av senmiddelalderen. Ved utgangen av middelalderen eide derfor kirken nesten halvparten av all jord i Norge.

Trykte utgaver

Biskop Eysteins jordebok ble utgitt i fire hefter mellom 1873 og 1880. Alle er tilgjengelige digitalt på Nasjonalbibliotekets nettsider.
Geodorcus

Utseende

Middelsstore (12-45 millimeter), blanke, svarte hjortebiller med et ganske påfallende utseende. Kroppen er ganske flat. Hos hannene er hodet og pronotum svært brede, mye bredere enn de små og smale dekkvingene. Kjevene er moderat forstørret, gjerne litt oppoverbøyd ytterst. Hos hunnen er hode og pronotum av mer moderat størrelse.
De mangler flygevinger og kan ikke fly.

Levevis

Disse billene har gjerne begrensede utbredelser i høytliggende områder. Både i utseende og økologi danner de en interessant parallell til slekten Colophon i Sør-Afrika, som de imidlertid ikke er nært beslektet med.

Utbredelse

Denne særpregede slekten finnes bare på New Zealand.
CBRNE

CBRNE er en fellesbetegnelse som omfatter kjemiske stoffer (C), biologiske agens (B), radioaktive stoffer (R), nukleært materiale (N) og eksplosiver (E) med høyt farepotesniale, som kan forårsake tap av liv og/eller skade på helse, miljø, materielle verdier og andre samfunnsinteresser ved naturskapte hendelser, ulykker eller tilsiktede handlinger, herunder terror.
Agersø

Agersø er en dansk øy mellom Storebælt og Smålandshavet. Øya har et areal på 6,84 km² og 245 beboere (2006). Ferjen til Agersø går fra ferjeleiet Stigsnæs på det vestlige Sjælland. Øya er en del av Slagelse kommune, og er eget kirkesogn: Agersø Sogn. Agersø kirke er anneks til Omø kirke, kirkene har felles prest.
Eneste by er Agersø.
Eremazinae

Utseende

Små (ca. 2,5 millimeter), avlange, brune skarabider. Beina er korte med kraftige tenner.

Utbredelse

Gruppen er utbredt i nordlige deler av Afrika og i Sentral-Asia.
Serie A 2010–2011

Serie A 2010–11 var den var den 79. sesongen av Serie A.
Den begynte 28. august 2010 og var ferdig 22. mai 2011. De nyopprykkede lagene var Lecce, Cesena og Brescia Calcio.
Lagene som rykket ned ved sesongslutt var Sampdoria, Brescia Calcio og Bari.
Angu-demningen

Angu-demningen er en demning med vannkraftverk under bygging i provinsen Sichuan i Kina, i vassdraget Dadu He, ei sideelv til midtre løp av Chang Jiang. Det ble igangsatt med byggearbeider i 2009, og skal etter planen stå ferdig i 2015. 
Total effekt blir inntil 640 MW, som vil gjøre kraftverket til et av de 400 kraftigste i verden.
Jiashan (Jiaxing)

Jiashan (kinesisk: 嘉善县; pinyin: Jiāshàn Xiàn), tidligere Kashan, er et fylke i byprefekturet Jiaxing i provinsen Zhejiang i Folkerepublikken Kina. I 1999 hadde det en befolkning på 380 581 innbyggere.

Administrative enheter

Jiashan består av elleve storkommuner: Weitang, Huimin, Ganyao, Xitang, Hongxi, Tianning, Yangmiao, Taozhuang, Dingzha, Yaozhuang, Dayun.

Samferdsel

Kinas riksvei 320 går gjennom området. Den begynner i Shanghai og løper sørvestover til grensen mellom provinsen Yunnan og Burma. Underveis er den innom blant annet Hangzhou, Nanchang, Guiyang, Kunming og Dali.
Neanuridae

Utseende

De fleste er små, kortbeinte, ofte blåaktige spretthaler, men gruppen omfatter også de største av alle spretthaler i underfamilien Uchidanurinae. Kroppsformen er vanligvis ganske bred og flat men kan være mer langstrakt. Kroppen er ofte dekket av knøler eller tagger, eller kraftige børster. Mange av artene er ganske fargerike: blå, røde eller oransje.

Levevis

Mange av artene lever mellom løvstrø i skog. Det er også en stor gruppe av arter som holder til på havstrender, disse kan også finnes på havoverflaten ved stranda.

Utbredelse

Familien er utbredt over hele Jorden.
Capederces

Utseende

Nokså små (5,8-9 millimeter), avlange, mørkbrunlige eller brunsvarte trebukker med hvite tegninger på dekkvingene. Arten minner overflatisk om en maur. Kroppen er uten påfallende hårkledning. Antennene er tynne og noe lengre enn kroppen. Pronotum har rundede sider og er nærmest tønneformet sett ovenfra. Dekkvingene er parallellsidige med omtrent rettvinklede "skuldre", med et bredt, skrått, skittenhvitt tverrbånd og skittenhvit bakre del, eller to tverrbånd. Beina er nokså korte med klubbeformede lår.

Utbredelse

Artene er bare kjent fra Sør-Afrika.
Bin (Xianyang)

Bin (kinesisk: 彬县; pinyin:  Bīn Xiàn) er et fylke i provinsen Shaanxi i Folkerepublikken Kina. Det ligger i byprefekturet Xianyang.
Befolkningen er på 313 271 innbyggere i 1999.

Kulturminner

Dafosigrottene (Dafo si shiku, 大佛寺石窟) og Kaiyuanpagoden i fylket Bin (Bin xian Kaiyuan sita, 彬县开元寺塔) ble i 1988 og 2006 oppført på Folkerepublikken Kinas liste over kulturminner.

Samferdsel

Kinas riksvei 312 løper gjennom området. Den fører fra Shanghai og ender ipå grensen mot Kasakhstan, og passerer blant annet Suzhou, Nanjing, Hefei, Xinyang, Xi'an, Lanzhou, Jiayuguan og Ürümqi.